Plaasmoord op Stilbaai ruk Suid-Kaap. Is ons dalk té gerus in die pragtige Tuinroete? - First with the News
Dit is hartverskeurend ironies. Die geliefde vrou het net meer as ‘n maand gelede haar 63ste verjaardag gevier en in die “rustige, veilige” Stilbaai by familie kom aansterk ná ‘n voetoperasie.
Haar man is ‘n oud-bevelvoerder van die onluste-eenheid naby Springs aan die Oosrand. Toe word sy Maandag koelbloedig afgemaai in ‘n koeëlreën waar sy saam met vriende en familie om die vleisbraaivure kuier – deur vyf gewapende mans wat sonder waarskuwing op die niksvermoedende groepie begin skiet het voordat hulle die huis beroof en gevlug het.
Dié wrede aanval Maandagaand op die 63-jarige Heila Kilian (Lovey) op ‘n plaas net buite Stilbaai (anderhalfuur van Mosselbaai) laat ‘n mens onwillekeurig wonder hoe lank die beeldskone Suid-Kaap nog relatief “veilig en gevrywaar van plaasmoorde” gaan bly as al hoe meer mense – ook van buurlande – hier ‘n tuiste kom soek.
Mosselbaaiers en grondeienaars op plase in die omgewing is oorwegend buitelug- en natuurmense wie se lewenstyl rondom die mooi natuurskoon en buitelug-aktiwiteite geskoei is. Ons kuier saans graag buite om vleisbraaivure; ons swem en hengel en “surf” in die see of gaan stap langs die strand of op staproetes.
Dis dalk tyd dat ons wakker skrik . . . Stilbaai is TE naby Mosselbaai om dit NIE as ‘n waarskuwing te sien nie . . .
Foto’s: Heila Kilian (63), alom bekend as Lovey, wat Maandagaand koelbloedig doodgesit is in ‘n plaasaanval buite Stilbaai. Heel onder is die gesteelde Toyota Hilux-bakkie met registrasienommer CCC 12419 waarin die moordenaars gevlug het. Hulle is laas by ‘n vulstasie in Heidelberg, Wes-Kaap, gesien en kan in enige rigting onderweg wees.
Die ingang na die plaas en kwekery buite Stilbaai waar die aanval Maandagaand plaasgevind het.
Previous Post:Vat onwettige, skelm agente só vas – vinnig en maklik
Next Post:LOVEY se aanvallers loop steeds vry rond; landsburgers ontplof op sosiale media oor booswigte land regeer